**Metsä-ELITE:n kokous 2/2014**

Aika: 8.5.2014 klo 8.30–12.00

Paikka: MMM, Helsinki, Hallituskatu 3, kokoushuone Apaja

Osallistujat: Katja Matveinen-Huju (MMM, pj), Kaisa Junninen (MH, siht.), Erkki Eteläaho (METO), Anu Islander (MTry), Lauri Kajander (Luonto-Liitto), Arto Kammonen (MH), Kari T. Korhonen (Metla), Maarit Loiskekoski (YM), Markus Nissinen (MO-liitto Länsi-Suomi), Rauli Perkiö (MH), Pekka Punttila (SYKE), Risto Sulkava (SLL), Kimmo Syrjänen (SYKE), Seija Tiitinen-Salmela (SMK), Tiina Tonteri (Metla), Janne Kotiaho (JY)

Poissa: Saara Lilja-Rothsten (Tapio, siht.), Henrik Lindberg (HAMK)

**Muistio**

1. Puheenjohtaja avasi kokouksen ja asialista hyväksyttiin.
2. Edellisen kokouksen muistio hyväksyttiin pienin korjauksin (kohta 5, muutokset kursiivilla): ”*Luontotyyppisuojelun nykytilanne ja tarpeet -työssä* *tunnistettiin kuusi erityishuomiota kaipaavaa metsäluontotyyppiä*: harjujen valorinteet, dyynimetsät, ultraemäksisen maapohjan metsät, tulvametsät, karukkokankaat ja jalopuumetsät *(Suomen ympäristö 5/2013)*”.

1. Janne Kotiaho esitteli Suomen ELITE-menetelmän, ja tästä ns. ELITE-mallista keskusteltiin vilkkaasti. ELITE-työssä monimuotoisuudeltaan heikentyneiksi tulkitaan luonnontilaisesta poikkeavat elinympäristöt. Jannen esitys ja siihen liittyvä Excel-työkalu jaettiin Metsä-ELITE:n jäsenille jo kokouskutsun liitteenä. Elinympäristöjen tilaa edistävien toimenpiteiden priorisointi on varsinaisen ELITE-työryhmän tehtävä, eikä sitä mietitä alatyöryhmissä.

1. Metsä-ELITE:n Excel-työkalu

Metsä-ELITE on muokannut ELITE:n Excel-työkalusta helpommin hahmotettavan version, ns. *Metsä-Excelin*, johon on koottu kaikki virallisesta työkalusta löytyvät kentät. Tarkoitus on käyttää Metsä-Exceliä Metsä-ELITE:n työkaluna. Pienialaisten luontotyyppien mahdollisesta mukaan ottamisesta keskustellaan, kun työ on saatu tehtyä kolmelle jo päätetylle ryhmälle (lehdot, lehtomaiset-kuivahkot kankaat, kuivat-karukkokankaat). Myös tunturikoivikoiden käsittely päätettiin siirtää myöhäisempään ajankohtaan.

Päätettiin monimuotoisuutta kuvaavat muuttujat ja määriteltiin niille kynnysarvoja, joiden alapuolella (vieraiden puulajien osalta yläpuolella) elinympäristö määritellään heikentyneeksi:

* Kuollut puuaines (perusteena LuTU, Osa 1, s. 120 taulukko 17; luontaisen vaihtelun alarajat): Lehdot 50 m3/ha, OMT-VT 50 m3/ha, CT-ClT 20 m3/ha
* Järeät puut: Pekka Punttila etsii kirjallisuudesta
* Lehtipuu ja vanhat metsät: Kimmo Syrjänen etsii mm. METSO-kriteereistä
* Palaneet metsät/Metsäpalot: Rauli Perkiö ja Henrik Lindberg määrittelevät
* Vieraat puulajit: raja-arvo kaikilla metsätyypeillä 0 m3/ha

Kun kynnysarvot on saatu määritettyä, Kari T. Korhonen laskee heikentyneiden elinympäristöjen pinta-alat VMI-aineistosta (v. 2010). ***Kaikkien Metsä-ELITE:n jäsenten tehtävänä on pohtia perusteita, joiden pohjalta ELITE-työssä tarvittavia arvoja määritetään.*** Taulukon täyttöä edistetään sähköpostitse jo ennen seuraavaa kokousta.

1. Seuraava kokous pidetään ke 18.6., varataan alustavasti koko päivä.
2. Puheenjohtaja päätti kokouksen klo 12.